作者:蘇頲
標題:敬和崔尚書大明朝堂雨後望終南山見示之作
內容:奕奕輕車至，清晨朝未央。未央在霄極，中路視鹹陽。委曲漢京近，週迴秦塞長。日華動涇渭，天翠合岐梁。五丈旌旗色，百層枌橑光。東連歸馬地，南指鬥雞場。晴壑照金戺，秋雲含璧璫。由余窺霸國，蕭相奉興王。功役隱不見，頌聲存複揚。權宜珍構絕，聖作寶圖昌。在德期巢燧，居安法禹湯。塚卿才順美，多士賦成章。價重三臺俊，名超百郡良。焉知掖垣下，陳力自迷方。